บัณฑูรแง้มได้ข้อสรุปค่าธรรมเนียมลูกค้าเร็วนี้
บัณฑูร แง้มเร็วๆ นี้เห็นข้อสรุปลดค่าธรรมเนียม ลูกค้ารายย่อยได้ประโยชน์แน่
21 ก.ย. 2553

บัณฑูร แง้มเร็วๆ นี้เห็นข้อสรุปลดค่าธรรมเนียม ลูกค้ารายย่อยได้ประโยชน์แน่ 
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย กล่าวว่า เร็ว ๆ นี้สมาคมธนาคารไทยจะออกข้อสรุปการลดค่าธรรมเนียมให้ลูกค้ารายย่อยหลังจากธนาคารพาณิชย์ได้หารือร่วมกัน โดยจะมีรายการที่เกี่ยวข้องกับการลดค่าธรรมเนียมโอนเงินข้ามเขต ซึ่งเป็นข้อสรุปที่ลูกค้ารายย่อยได้ประโยชน์
นายบัณฑูร กล่าวว่า ยอมรับว่าผลการหารือลดค่าธรรมเนียมที่จะประกาศออกมานั้น จะส่งผลกระทบต่อรายได้ค่าธรรมเนียมของธนาคารพาณิชย์ แต่ยังพอรับไหว เพราะเป็นเรื่องที่สังคมต้องการจึงพอยืดหยุ่นได้ 
“คำตอบในเรื่องนี้มันไม่มีขาวและดำ แต่จะเป็นข้อสรุปจากสมาคมธนาคารไทยเลย เป็นคำตอบชุดเดียวกัน มีความชัดเจนว่าลูกค้ารายย่อยต้องได้ประโยชน์” นายบัณฑูร กล่าว
นายบัณฑูร กล่าวว่า หากรายได้หายไป ธนาคารก็ต้องคิดค้นผลิตภัณฑ์อย่างอื่นขึ้นมาใหม่ แต่ระบบธนาคารพาณิชย์คิดจะเก็บค่าธรรมเนียมตรงไหนตามใจไม่ได้ เพราะเป็นเรื่องที่ต้องดูกันทั้งระบบ
ด้านนางธาริษา วัฒนเกส ผู้ว่าการธนาคารแห่งประเทศไทย(ธปท.) กล่าวว่า เรื่องการลดค่าธรรมเนียมยังอยู่ระหว่างหารือกันกับธนาคารพาณิชย์ แต่ยังไม่ได้รับข้อสรุป อยู่ระหว่างรอฟังคำตอบจากธนาคารพาณิชย์